《巫山高吊友人丧妾》
明代·苏葵

巫山高高几千尺，峰峦十二森相逼。襄王昨夜梦中人，楚宫回顾无颜色。

可怜刻漏未移时，雨散云收杳无迹。鹤唳猿啼不可闻，月冷风清夜岑寂。

只今空对巫山青，翠黛云鬟如有情。春风二月山花发，花不能言梦不成。

侍臣宋玉归何处，千愁万恨无人赋。旧事悠悠付水流，却与巫山共今古。

巫山兮，何时平。不如蓬莱隔弱水，望之不见愁不生。

巨鳌不死愚公老，谁踢阳台使翻倒。

作者简介：广东顺德人，字伯诚。成化二十三年进士。弘治中以翰林编修升江西提学佥事。性耿介，不谄附权贵。为太监董让陷害，理官欲加之刑。诸生百人拥入扶葵去，事竟得雪。在任增修白鹿书院。官至福建布政使。有《吹剑集》。